ກອງປະຊຸມລັດຖະມົນຕີເສດຖະກິດອາຊຽນ ກັບ ຍິປຸ່ນ ຄັ້ງທີ 22
ໃນວັນທີ 06 ສິງຫາ 2016 ຕອນບ່າຍ ທີ່ ໂຮງແຮມດອນຈັນພາເລດ, ໄດ້ມີການສືບຕໍ່ ການດຳເນີນກອງປະຊຸມລັດຖະມົນຕີເສດຖະກິດອາຊຽນ ຄັ້ງທີ 48 ແລະ ກອງປະຊຸມອື່ນຯ ທີ່ກ່ຽວຂ້ອງ; ຊຶ່ງໃນພາກບ່າຍນີ້ແມ່ນໄດ້ໄຂກອງປະຊຸມປຶກສາຫາລື ລະຫວ່າງ ລັດຖະມົນຕີເສດຖະກີດອາຊຽນ ກັບ ຍິປຸ່ນ ຄັ້ງທີ 22 (22th AEM-METI Consultations) ຂຶ້ນພາຍໃຕ້ການເປັນປະທານຮ່ວມ ຂອງ ທ່ານ ນາງ ເຂັມມະນີ ພົນເສນາ, ລັດຖະມົນຕີ ກະຊວງອຸດສາຫະກຳ ແລະ ການຄ້າ ທັງເປັນລັດຖະມົນຕີເສດຖະກິດອາຊຽນ ຂອງ ສປປ ລາວ ແລະ ທ່ານ ໂມຕູ ຮາຢາຊີ, ລັດຖະມົນຕີເສດຖະກິດ, ການຄ້າ ແລະ ອຸດສາຫະກຳຂອງຍີປຸ່ນ. ຈຸດປະສົງຂອງກອງປະຊຸມດັ່ງກ່າວແມ່ນ ເພື່ອສືບຕໍ່ຜົນຂອງການປືກສາຫາລືຮ່ວມກັນໃນກອງປະຊຸມຄັ້ງທີ່ຜ່ານມາ ໂດຍແນໃສ່ເສີມຂະຫຍາຍການຮ່ວມມືດ້ານເສດຖຸະກິດການຄ້າ ແລະ ການລົງທຶນ ນຳກັນໃຫ້ນັບມື້ນັບຫລາຍຂຶ້ນ.
ເວົ້າລວມແລ້ວ, ກອງປະຊຸມຄັ້ງນີ້ແມ່ນໄດ້ດຳເນີນໄປດ້ວຍຜົນສຳເລັດຕາມຄາດໝາຍເປັນຢ່າງດີ ຊຶ່ງໃນນັ້ນ ໄດ້ເຫັນດີນຳກັນຫລາຍປະເດັນດັ່ງນີ້:
1. ກອງປະຊຸມລະຫວ່າງບັນດາລັດຖະມົນຕີເສດຖະກິດຂອງ 10 ປະເທດອາຊຽນ ແລະ ລັດຖະມົນຕີເສດຖະກິດ, ການຄ້າ ແລະ ອຸດສາຫະກຳຂອງຍີປຸ່ນ ຄັ້ງທີ 22 ໄດ້ໄຂຂຶ້ນໃນວັນທີ 6 ສິງຫາ 2016 ທີ່ ນະຄອນຫຼວງວຽງຈັນ, ສປປ ລາວ. ພາຍໃຕ້ການເປັນປະທານຮ່ວມ ຂອງ ທ່ານ ນາງ ເຂັມມະນີ ພົນເສນາ, ລັດຖະມົນຕີກະຊວງອຸດສາຫະກຳ ແລະ ການຄ້າ ຂອງ ສປປ ລາວ ແລະ ທ່ານ ໂມຕູ ຮາຢາຊີ, ລັດຖະມົນຕີເສດຖະກິດ, ການຄ້າ ແລະ ອຸດສາຫະກຳຂອງຍີປຸ່ນ.
2. ຍີປຸ່ນໄດ້ໃຫ້ທັດສະນະວ່າ ການສ້າງຕັ້ງປະຊາຄົມເສດຖະກິດອາຊຽນໃນປີ 2015 ເປັນ ບາດກ້າວທີ່ສຳຄັນທີສຸດຂອງຂະບວນການເຊື່ອມໂຍງເສດຖະກິດພາຍໃນພາກພື້ນ. ຍີປຸ່ນ ສະແດງຄວາມຊົມເຊີຍຕໍ່ແຜນງານປະຊາຄົມເສດຖະກິດອາຊຽນ 2025, ເຊິ່ງໄດ້ສະແດງໃຫ້ເຫັນວ່າປະຊາຄົມເສດຖະກິດອາຊຽນພາຍໃນປີ 2025 ຈະມີລະດັບການເຊື່ອມໂຍງທີ່ສູງ ແລະ ໜຽວແໜ້ນ; ມີຄວາມສາມາດໃນການແຂ່ງຂັນສູງ, ມີຄວາມຄິດໃໝ່ໆ ແລະ ມີການປ່ຽນແປງຢູ່ສະເໜີ; ໂດຍສົ່ງເສີມໃຫ້ມີການເຊື່ອມຈອດເຊິ່ງກັນແລະກັນ ແລະ ຮ່ວມມືໃນຂະແໜງຕ່າງໆ; ເປັນປະຊາຄົມທີ່ມີຄວາມຢືດຢຸ່ນສູງ, ມີສ່ວນຮ່ວມຂອງທຸກພາກສ່ວນ ແລະ ມີປະຊາຊົນເປັນສູນກາງ; ແລະ ເຊື່ອມໂຍງກັບເສດຖະກິດໂລກ.
3. ລັດຖະມົນຕີສະແດງຄວາມດີໃຈຕໍ່ສະພາບຮ່ວມມືສອງຝ່າຍທາງດ້ານການຄ້າ ແລະ ການລົງທຶນ ລະຫວ່າງອາຊຽນ ກັບຍີປຸ່ນໃນປີ 2015. ມູນຄ່າລວມຂອງການຄ້າດ້ານສິນຄ້າລະຫວ່າງອາຊຽນ ແລະ ຍີປຸ່ນບັນລຸໄດ້ເຖິງ $ 239.4 ຕື້ ໂດລາ, ນັບເປັນ 10.5 ເປີເຊັນການຄ້າຂອງອາຊຽນທັງໝົດ ແລະ ເຮັດໃຫ້ຍີປຸ່ນກາຍເປັນຄູ່ຄ້າໃຫຍ່ອັນດັບທີ 2 ຂອງອາຊຽນ. ໃນຂະນະທີ່ ການລົງທຶນຈາກຍີປຸ່ນມາຍັງອາຊຽນມີມູນຄ່າເຖິງ $ 17.4 ຕື້ ໂດລາ ໃນປີ 2015.
4. ລັດຖະມົນຕີຍິນດີຕໍ່ຜົນສຳເລັດໃນການເຈລະຈາການຄ້າດ້ານການບໍລິການ ແລະ ການໃຫ້ບໍລິການຂ້າມແດນ ລວມທັງ ຄວາມຄືບໜ້າຂອງການເຈລະຈາສັນຍາການລົງທຶນພາຍໃຕ້ສັນຍາການຮ່ວມມືຮອບດ້ານທາງດ້ານເສດຖະກິດລະຫວ່າງອາຊຽນ-ຍີປຸ່ນ(AJCEP). ລັດຖະມົນຕີລໍຖ້າການລົງນາມເຊັນຢ່າງເປັນທາງການເພື່ອໃຫ້ໄດ້ຮັບຜົນປະໂຫຍດຈາກການເຈລະຈາ.
5. ລັດຖະມົນຕີຮັບຮູ້ເຖິງຄວາມພະຍາຍາມໃນການປັບປຸງການຈັດຕັ້ງປະຕິບັດສັນຍາ AJCEP. ລັດຖະມົນຕີໄດ້ເນັ້ນໜັກເຖິງຄວາມສຳຄັນໃນການຈັດຕັ້ງປະຕິບັດສັນຍາ ຕາຕະລາງຫຼຸດຜ່ອນອັດຕາພາສີ ແລະ ລະບຽບແຫຼ່ງກຳເນີດສະເພາະລາຍການສິນຄ້າ ໃນຂະບວນການໂອນຖ່າຍລະຫັດພາສີ ເພື່ອອຳນວຍຄວາມສະດວກທາງດ້ານການຄ້າລະຫວ່າງອາຊຽນ ແລະ ຍີປຸ່ນພາຍໃຕ້ສັນຍາ AJCEP. ຕໍ່ບັນຫານີ້, ລັດຖະມົນຕີໄດ້ມອບວຽກໃຫ້ເຈົ້າໜ້າທີ່ທີ່ກ່ຽວຂ້ອງເລັ່ງແກ້ໄຂບັນຫາທີ່ຍັງຄົງຄ້າງດັ່ງກ່າວໃຫ້ໄວທີ່ສຸດ, ສຸມໃສ່ໝົດທຸກເຮື່ອແຮງ ແລະ ຂໍ້ໂຍະຍານຕ່າງໆ ເພື່ອໃຫ້ສຳເລັດການໂອນຖ່າຍລະຫັດພາສີຂອງຕາຕະລາງຫຼຸດຜ່ອນພາສີ ຂອງສັນຍາ AJCEP ແລະ ຈັດຕັ້ງປະຕິບັດການໂອນຖ່າຍລະບຽບແຫຼ່ງກຳເນີດສະເພາະສິນຄ້າໃຫ້ໄວທີ່ສຸດ.
6. ລັດຖະມົນຕີສະແດງຄວາມຍິນດີຕໍ່ຄວາມຄືບໜ້າຂອງການຈັດຕັ້ງປະຕິບັດແຜນຍຸດທະສາດໃນການຮ່ວມມືທາງດ້ານເສດຖະກິດ ໄລຍະ 10 ປີ ຂອງອາຊຽນ-ຍີປຸ່ນໂດຍສະເພາະຜົນສຳເລັດໃນ ໄລຍະປີ 2015–2016 ທີ່ສາມາດບັນລຸໄດ້ໃນຫຼາຍຂົງເຂດຄື: ທຸລະກິດຂະໜາດນ້ອຍ ແລະ ກາງ, ສິດຕໍ່ຊັບສິນທາງປັນຍາ, ມາດຕະຖານ ແລະ ຄວາມສອດຄ່ອງກັບລະບຽບການ. ລັດຖະມົນຕີຮັບຊາບຕໍ່ການປັບປຸງແຜນຍຸດທະສາດໃນການຮ່ວມມືທາງດ້ານເສດຖະກິດ ປີ 2016–2025, ໂດຍກວມເອົາການໃຫ້ການຊ່ວຍເຫຼືອຕໍ່ການຈັດຕັ້ງປະຕິບັດແຜນງານປະຊາຄົມເສດຖະກິດອາຊຽນ 2025 ແລະ ເພີ່ມທະວີການຮ່ວມມືທາງດ້ານເສດຖະກິດ. ແຜນຍຸດທະສາດສະບັບໃໝ່ຈະປະກອບມີສາມວິທີໃນການຮ່ວມມືຄື: (i) ການຊ່ວຍເຫຼືອທາງດ້ານເສດຖະກິດແບບສອງຝ່າຍ ເພື່ອຊ່ວຍມາດຕະການຕ່າງໆຂອງແຕ່ລະປະເທດ, (ii) ການຊ່ວຍເຫຼືອທາງດ້ານເສດຖະກິດເພື່ອການເຊື່ອມໂຍງເສດຖະກິດອາຊຽນ, ແລະ (iii) ການຊ່ວຍເຫຼືອເພື່ອເຊື່ອມໂຍງພາກພື້ນເຂົ້າສູ່ເສດຖະກິດໂລກ.
7. ລັດຖະມົນຕີຍິນດີທີ່ໄດ້ເຫັນຄວາມຄືບໜ້າຂອງກິດຈະກຳຕ່າງໆຂອງ AMEICC (ກອງປະຊຸມປຶກສາຫາລືລະຫວ່າງລັດຖະມົນຕີເສດຖະກິດອາຊຽນ ແລະ ຍີປຸ່ນ- ຄະນະກໍາມະການຮ່ວມມືທາງດ້ານເສດຖະກິດ ແລະ ອຸດສາຫະກຳ) ໃນຂົງເຂດຕ່າງໆຄື: (i) ການພັດທະນາຊັບພະຍາກອນມະນຸດໃນຂະແໜງອຸດສາຫະກຳ, ໂດຍຜ່ານການຊ່ວຍເຫຼືອຊາວໜຸ່ມໃນອາຊີເສີມສ້າງທັກສະວິຊາສະເພາະ ແລະ ຄວາມຮູ້ໃນສາມປີຕໍ່ໜ້າ ພ້ອມທັງສ້າງຄວາມອາດສາມາດພາຍໃຕ້ສັນຍາອາຊຽນ-ຍີປຸ່ນ; ii) ພັດທະນາ SME, ທີ່ຊ່ວຍແຫຼ່ງທຶນໃຫ້ SME ໃຫ້ຫຼາຍຂຶ້ນແກ່ປະເທດອາຊຽນ, ໂດຍຜ່ານການສ້າງລະບົບເຄຼດິດການຄ້ຳປະກັນ ແລະ ລະບົບຄ້ຳປະກັນຂ້າມແດນ; iii) ພັດທະນາອຸດສາຫະກຳເຂດລຸ່ມແມ່ນ້ຳຂອງໂດຍຜ່ານ “ແຜນຍຸດທະສາດການພັດທະນາອຸດສາຫະກຳເຂດລຸ່ມແມ່ນ້ຳຂອງ 2015–2020”. ລັດຖະມົນຕີເສດຖະກິດອາຊຽນໄດ້ສະແດງຄວາມຂອບໃຈຕໍ່ຍີປຸ່ນສຳລັບການສືບຕໍ່ໃຫ້ການຊ່ວຍເຫຼືອໃນການພັດທະນາເສດຖະກິດຂອງອາຊຽນ.
8. ລັດຖະມົນຕີຮັບຊາບຜົນຂອງກອງປະຊຸມ ການປຶກສາຫາລີລະຫວ່າງພາກລັດກັບທຸລະກິດຂອງອາຊຽນ -ຍີປຸ່ນຄັ້ງທີ 3 ກ່ຽວກັບອຸດສາຫະກຳໃໝ່, ຈັດຂຶ້ນໃນວັນທີ 22 ມີຖຸນາ 2016 ທີ່ ບາງກອກ, ໄທ, ໂດຍສະເພາະຂໍ້ສະເໜີກ່ຽວກັບການສົ່ງເສີມຄວາມອາດສາມາດໃນການຜະລິດໃນຂະແໜງການບໍລິການ, ທີ່ມີຄວາມສຳຄັນຕໍ່ການຂະຫຍາຍຕົວຂອງເສດຖະກິດອາຊຽນໃນອະນາຄົດ. ຂໍ້ສະເໜີຕ່າງໆແມ່ນເປັນຜົນມາຈາກການປຶກສາຫາລືລະຫວ່າງເຈົ້າໜ້າທີ່ລັດຂອງອາຊຽນ ແລະ ຍີປຸ່ນ, ບໍລິສັດໃຫ້ການບໍລິການ, ແລະ ນັກຄົ້ນຄວາມເພື່ອທຳຄວາມເຂົ້າໃຈກ່ຽວກັບນະໂຍບາຍຕ່າງໆຂອງຂະແໜງບໍລິການ ແລະ ແລກປ່ຽນບົດຮຽນທີ່ດີເລີດໃນອຸດສາຫະກຳບໍລິການ. ລັດຖະມົນຕີຄາດຫວັງວ່າຂໍ້ສະເໜີຈະສາມາດນຳໃຊ້ໃຫ້ເປັນພື້ນຖານໃນການສ້າງຮູບແບບການຮ່ວມມືອັນໃໝ່ລະຫວ່າງອາຊຽນ ແລະ ຍີປຸ່ນ ເພື່ອພັດທະນາຜະລິດຕະພັນຂອງອຸດສາຫະກຳການບໍລິການໃນອາຊີ.